Ka morago ga mo e ka bago kgwedi ke šoma Lefapheng le la go Tlema Dipuku, ke ile ka išwa Lefapheng la Dimakasine ka gobane ke be ke tseba go thaepa. Mehleng yeo, bana babo rena le dikgaetšedi ba be ba thaepa diaterese tša bao ba bego ba ingwadišitše gore ba hwetše Merokami le Diphafoga! tše difsa kgwedi le kgwedi. Ka morago ga dikgwedi tše mmalwa, ke ile ka šoma Lefapheng la go Romela Dikgatišo. Klaus Jensen, yoo e bego e le mookamedi wa lefapha leo o ile a nkgopela gore ke felegetše ngwanabo rena yoo a bego iša mapokisi a dikgatišo ka lori maemakepeng. Dikgatišo tšeo di be di tlo romelwa lefaseng ka moka. Le gona go be go na le masaka a dimakasine ao a bego a swanetše go išwa posong gore a romelwe diphuthegong tša United States. Ngwanabo rena Jensen o ile a re mošomo wa matsogo o tla ntshwanela. Ke be ke imela feela dikhilograma tše e ka bago tše 57, gomme ke le yo mosesane bjalo ka lehlokwana. Maeto ao a go ya maemakepeng le diposong a nthušitše gore ke tielele mmeleng. Go be go le molaleng gore Ngwanabo rena Jensen o be a tseba seo ke bego ke se hloka!